b'\n_START_ARTICLE_\nAdvocatus\n_START_PARAGRAPH_\n\xc3\x8en Evul mediu, cuv\xc3\xa2ntul Latin advocatus (\xc3\xaen limba englez\xc4\x83, advocate; \xc3\xaen francez\xc4\x83 avou\xc3\xa9; \xc3\xaen german\xc4\x83, Vogt) era un termen general care se referea la orice persoan\xc4\x83 numit\xc4\x83 (ad-vocatus) s\xc4\x83 o apere pe alta, cum ar fi un jurist sau un advocatus ecclesiae, de obicei, un lord desemnat s\xc4\x83 apere interesele unei anumite biserici.\xc2\xa0_NEWLINE_Advocatus, ca termen ce desemneaz\xc4\x83 un membru al unei instan\xc8\x9be de drept, apare pentru prima dat\xc4\x83 \xc3\xaen secolele al XII-lea \xc8\x99i al XIII-lea, concomitent cu redescoperirea dreptului Roman.\n_START_SECTION_\nAdvocatus ecclesiae\n_START_PARAGRAPH_\nTermenul de advocatus ecclesiae, tradus mot-a-mot \xe2\x80\x9eavocat al bisericii\xe2\x80\x9d, reprezint\xc4\x83 denumirea latin\xc4\x83 pentru persoanele care aveau datoria, \xc3\xaen diferite circumstan\xc8\x9be, de a reprezenta o anumit\xc4\x83 biseric\xc4\x83 sau m\xc4\x83n\xc4\x83stire, \xc8\x99i de a le ap\xc4\x83ra drepturile \xc3\xaen confrunt\xc4\x83rile cu alte grup\xc4\x83ri. Ace\xc8\x99ti avoca\xc8\x9bi aveau ca scop principal reprezentarea clien\xc8\x9bilor \xc3\xaen fa\xc8\x9ba instan\xc8\x9belor laice. Jurisdic\xc8\x9bia civil\xc4\x83 se aplica \xc3\xaen cazul bisericii sau a m\xc4\x83n\xc4\x83stirilor, \xc3\xaens\xc4\x83 \xc3\xaen cazul unui atac efectiv, ace\xc8\x99ti avoca\xc8\x9bi erau dispu\xc8\x99i s\xc4\x83 le apere cu propriile for\xc8\x9be.\xc2\xa0\xc3\x8en cele din urm\xc4\x83, era de datoria lor s\xc4\x83 scoat\xc4\x83 oamenii la lupt\xc4\x83 \xc3\xaen numele bisericii sau al m\xc4\x83n\xc4\x83stirii \xc8\x99i de a-i comanda pe timp de r\xc4\x83zboi. \xc3\x8en schimbul acestor servicii, avocatul primea un anumit venit de la biseric\xc4\x83, bunuri sau servicii, pe care le putea cere, sau asupra c\xc4\x83rora avea drept de sechestru._NEWLINE_Astfel de avoca\xc8\x9bi sunt recunoscu\xc8\x9bi \xc3\xaenc\xc4\x83 din vremea romanilor. \xc3\x8en urma Sinodului de la Cartagina, din 401, s-a stabilit prin decret c\xc4\x83 \xc3\xaemp\xc4\x83ratul, \xc3\xaen colaborare cu episcopii, ar trebui s\xc4\x83 numeasc\xc4\x83 ap\xc4\x83r\xc4\x83torii bisericii. \xc2\xa0\xc3\x8en plus, exist\xc4\x83 dovezi care atest\xc4\x83 existen\xc8\x9ba acestor defensores ecclesi\xc3\xa6 \xc3\xaen Italia, la sf\xc3\xa2r\xc8\x99itul secolului al V-lea. Astfel,\xc2\xa0Papa Grigorie\xc2\xa0I a restr\xc3\xa2ns num\xc4\x83rul de membri ai clerului. Intra \xc3\xaen atribu\xc8\x9biile acestora s\xc4\x83 \xc3\xaei protejeze pe\xc2\xa0cei s\xc4\x83raci \xc8\x99i s\xc4\x83 apere at\xc3\xa2t drepturile, c\xc3\xa2t \xc8\x99i bunurile bisericii._NEWLINE_\xc3\x8en Imperiul Franc, sub Dinastia\xc2\xa0Merovingian\xc4\x83, ace\xc8\x99ti reprezentan\xc8\x9bi ai bisericilor apar ca agentes, defensores \xc8\x99i advocati._NEWLINE_Sub domina\xc8\x9bia Carolingian\xc4\x83, \xc3\xaendatoririle avoca\xc8\x9bilor bisericii s-au extins \xc8\x99i au fost definite \xc3\xaen conformitate cu principiile de guvernare care au func\xc8\x9bionat \xc3\xaen timpul domniei lui Carol cel Mare.\xc2\xa0Din acel moment, termenul advocatus ecclesi\xc3\xa6 a c\xc4\x83p\xc4\x83tat caracter medieval. Conform\xc2\xa0Capitularului,\xc2\xa0clerul superior ar trebui s\xc4\x83 aib\xc4\x83 avoca\xc8\x9bi: \xe2\x80\x9e\xc3\xaen numele onoarei bisericilor \xc8\x99i a respectului fa\xc8\x9b\xc4\x83 de preo\xc8\x9bie\xe2\x80\x9d (pro ecclesiastico honore, et pro sacerdotum reverentia). Carol cel mare, care a obligat episcopii, aba\xc8\x9bii \xc8\x99i stare\xc8\x9bele s\xc4\x83 aib\xc4\x83 avoca\xc8\x9bi, le-a poruncit totodat\xc4\x83 s\xc4\x83-\xc8\x99i aleag\xc4\x83 cu grij\xc4\x83 persoanele care urmeaz\xc4\x83 s\xc4\x83 le apere interesele. Astfel, reprezntan\xc8\x9bii clerului trebuiau s\xc4\x83 fie \xc3\xaen primul r\xc3\xa2nd b\xc4\x83rba\xc8\x9bi,s\xc4\x83 aib\xc4\x83 un nivel ridicat de educa\xc8\x9bie,s\xc4\x83 de\xc8\x9bin\xc4\x83 cuno\xc8\x99tin\xc8\x9be solide din domeniul juridic \xc8\x99i totodat\xc4\x83 s\xc4\x83 de\xc8\x9bin\xc4\x83 propriet\xc4\x83\xc8\x9bi (Grafschaft). \xc3\x8en concluzie, bisericile m\xc4\x83n\xc4\x83stirile \xc8\x99i alte institu\xc8\x9bii de acest fel \xc8\x99i-au ales avoca\xc8\x9bii conform criteriilor mai sus men\xc8\x9bionate.\xc2\xa0\xc2\xa0_NEWLINE_\xc3\x8en\xc2\xa0 timpul Carolingienilor era obligatoriu ca\xc2\xa0episcopii, stare\xc8\x9bii \xc8\x99i stare\xc8\x9bele s\xc4\x83 numeasc\xc4\x83 astfel de func\xc8\x9bionari \xc3\xaen fiecare zon\xc4\x83 unde aveau\xc2\xa0\xc2\xa0propriet\xc4\x83\xc8\x9bi. Func\xc8\x9bia nu era\xc2\xa0ereditar\xc4\x83, avocatul era ales fie doar de stare\xc8\x9b, fie de\xc2\xa0 c\xc4\x83tre stare\xc8\x9b \xc8\x99i episcop cu aprobarea contelui. Acelea\xc8\x99i cauze care au condus la dezvoltarea \xc2\xa0sistemului feudal au avut impact \xc8\x99i asupra avocatului. \xc3\x8en momente de cump\xc4\x83n\xc4\x83, bisericile \xc8\x99i m\xc4\x83n\xc4\x83stirile nu aveau nevoie de avocat ca protector \xc3\xaenarmat, ci aveau nevoie de el \xc3\xaen calitate de reprezentant legal. Astfel, acesta trebuia\xc2\xa0 s\xc4\x83 le apere drepturile, dar totodat\xc4\x83 s\xc4\x83-\xc8\x99i \xc3\xaendeplineasc\xc4\x83\xc2\xa0\xc8\x99i obliga\xc8\x9biile fa\xc8\x9b\xc4\x83 de stat, precum colectarea taxelor \xc8\x99i impozitelor pe timp de r\xc4\x83zboi. \xc3\x8en acest fel a ap\xc4\x83rut o nou\xc4\x83 clas\xc4\x83 de avoca\xc8\x9bi, al c\xc4\x83ror salariu consta \xc3\xaentr-o subven\xc8\x9bie de p\xc4\x83m\xc3\xa2nt, denumit\xc4\x83 popular feud\xc4\x83, care la fel ca alte feude, a devenit ereditar\xc4\x83 odat\xc4\x83 cu \xc3\xaenceputul secolului al XI-lea._NEWLINE_\xc3\x8en timpul lui Carol cel Mare, intra \xc3\xaen atribu\xc8\x9biile regelui s\xc4\x83 numeasc\xc4\x83 avoca\xc8\x9bii, dar \xc3\xaentre timp acest drept a fost c\xc3\xa2\xc8\x99tigat de mai multe institu\xc8\x9bii ecleziastice.\xc2\xa0La \xc3\xaenceput, func\xc8\x9bia nu era ereditar\xc4\x83 \xc8\x99i nu era men\xc8\x9binut\xc4\x83 pe via\xc8\x9b\xc4\x83; \xc3\xaens\xc4\x83 \xc3\xaen perioada post-carolingian\xc4\x83, aceasta a devenit ereditar\xc4\x83 \xc8\x99i era de\xc8\x9binut\xc4\x83 de nobilii puternici, care se str\xc4\x83duiau \xc3\xaen mod constant s\xc4\x83-\xc8\x99i extind\xc4\x83 puterea prin intermediul bisericii sau al m\xc4\x83n\xc4\x83stirilor.\xc2\xa0Decretele conciliare au fost adoptate \xc3\xaenc\xc4\x83 din secolul al IX-lea pentru a proteja institu\xc8\x9biile ecleziastice \xc3\xaempotriva preten\xc8\x9biilor excesive ale avoca\xc8\x9bilor lor, care \xc3\xaentr-adev\xc4\x83r deveniser\xc4\x83 \xc3\xaen multe privin\xc8\x9be o povar\xc4\x83 grea pentru cler. \xc3\x8en aparen\xc8\x9b\xc4\x83, avoca\xc8\x9bii p\xc4\x83reau s\xc4\x83 apere interesele bisericii, \xc3\xaens\xc4\x83 acesta a fost doar un pretext pentru a pune st\xc4\x83p\xc3\xa2nire pe bunurile sale, pentru a o jefui, \xc8\x99i a-\xc8\x99i \xc3\xaensu\xc8\x99i zeciuielile( arhaism folosit pentru taxe \xc8\x99i impozite) \xc8\x99i alte venituri. \xc3\x8en plus, s-au pus \xc3\xaen calea celor ce doreau cu adev\xc4\x83rat s\xc4\x83 o protejeze._NEWLINE_Cum aceast\xc4\x83 func\xc8\x9bie oferea at\xc3\xa2t de multe avantaje, a devenit \xc3\xaen scurt timp una foarte v\xc3\xa2nat\xc4\x83. Preten\xc8\x9biile excesive ale avoca\xc8\x9bilor au dat na\xc8\x99tere multor dispute \xc3\xaentre ei \xc8\x99i institu\xc8\x9biile ecleziastice. Episcopii \xc8\x99i stare\xc8\x9bii, care se considerau abuza\xc8\x9bi de c\xc4\x83tre avoca\xc8\x9bii lor, au f\xc4\x83cut apel la Sf\xc3\xa2ntul \xc3\x8emp\xc4\x83rat Roman \xc8\x99i la Pap\xc4\x83 cer\xc3\xa2nd protec\xc8\x9bie. \xc3\x8en secolul al XII-lea, Roma a emis advertismente serioase pentru a\xc2\xa0 restr\xc3\xa2nge puterea avoca\xc8\x9bilor, amenin\xc8\x9b\xc3\xa2ndu-i cu sanc\xc8\x9biuni\xc2\xa0grave din partea clerului. Totu\xc8\x99i, aceste abuzuri nu au fost pe deplin stopate. Uneori chiar \xc3\xaemp\xc4\x83ra\xc8\x9bii \xc8\x99i prin\xc8\x9bii exercitau func\xc8\x9bia de avocat \xc3\xaen colaborare cu avoca\xc8\x9bi adjunc\xc8\x9bi.\n_START_SECTION_\n\xc3\x8en Fran\xc8\x9ba\n_START_PARAGRAPH_\n\xc3\x8en Fran\xc8\x9ba, avoca\xc8\x9bii, cunoscu\xc8\x9bi sub numele de avou\xc3\xa9s, erau de dou\xc4\x83 tipuri. Prima categorie includea marii baroni pentru care avocatura era mai degrab\xc4\x83 baz\xc4\x83 a pozi\xc8\x9biei \xc3\xaen societate dec\xc3\xa2t o surs\xc4\x83 de venit, cu toate c\xc4\x83 erau remunera\xc8\x9bi de biseric\xc4\x83 pentru protec\xc8\x9bia pe care le-o ofereau. Un exemplu \xc3\xael reprezint\xc4\x83 ducele din Normandia care\xc2\xa0a fost avocat pentru aproape toate m\xc4\x83n\xc4\x83stirile din ducat. Cea de-a doua categorie era reperezentat\xc4\x83 de burghezie, pentru care aceast\xc4\x83 func\xc8\x9bie era ereditar\xc4\x83 \xc8\x99i care reprezenta adesea singura surs\xc4\x83 de venit. Avocatul unei m\xc4\x83n\xc4\x83stiri din aceast\xc4\x83 clas\xc4\x83 era ales de episcop. Rolul s\xc4\x83u era, \xc3\xaen general, s\xc4\x83 reprezinte stare\xc8\x9bul \xc3\xaen calitatea sa de domn feudal, s\xc4\x83 ac\xc8\x9bioneze ca reprezentant al s\xc4\x83u \xc3\xaen instan\xc8\x9bele superioare, s\xc4\x83 exercite dreptatea secular\xc4\x83 \xc3\xaen numele clientului s\xc4\x83u \xc3\xaen curtea abatativ\xc4\x83 \xc8\x99i s\xc4\x83-i conduc\xc4\x83 pe supu\xc8\x99i \xc3\xaen lupt\xc4\x83._NEWLINE_\xc3\x8en secolele al X-lea \xc8\x99i al XI-lea advocatus ecclesiae mai era cunoscut \xc8\x99i sub denumirea de custos sau adjutator . La \xc3\xaenceput, numai ducii \xc8\x99i con\xc8\x9bii erau numi\xc8\x9bi advocati, dar spre sf\xc3\xa2r\xc8\x99itul secolului al XI-lea aceast\xc4\x83 denumire era atribuit\xc4\x83 \xc8\x99i simplilor curteni. De obicei c\xc4\x83lug\xc4\x83rii \xc3\xae\xc8\x99i consultau avocatul \xc3\xaenainte s\xc4\x83 aleag\xc4\x83 un stare\xc8\x9b nou, iar p\xc4\x83rerea acestora conta \xc3\xaen procesul de selec\xc8\x9bie\xc2\xa0 Atunci c\xc3\xa2nd un nobil ctitorea sau restaura o m\xc4\x83n\xc4\x83stire, devenea, de obicei, avocatul acesteia.\xc2\xa0Situa\xc8\x9bia s-a schimbat \xc3\xaens\xc4\x83 \xc3\xaen secolul al XII-lea: func\xc8\x9bia de avocat a intrat \xc3\xaen declin ca rezultat al reformelor gregoriene. De exemplu, Ordinul Cistercian (ordin c\xc4\x83lug\xc4\x83resc catolic) nu a acceptat niciodat\xc4\x83 avoca\xc8\x9bi din r\xc3\xa2ndul mirenilor.\n_START_SECTION_\n\xc3\x8en \xc8\x9a\xc4\x83rile de Jos\n_START_PARAGRAPH_\n\xc2\xa0Advocatus a jucat un rol mai\xc2\xa0important \xc3\xaen politica feudal\xc4\x83 a Imperiului \xc8\x99i a \xc8\x9a\xc4\x83rilor de Jos dec\xc3\xa2t \xc3\xaen Fran\xc8\x9ba, unde atribu\xc8\x9biile sale, rezumate la ap\xc4\x83rarea intereselor institu\xc8\x9biilol religioase, s-au extins \xc3\xaencep\xc3\xa2nd cu\xc2\xa0secolul al XIII-lea. Acest lucru s-a datorat cre\xc8\x99terii puterii centrale \xc8\x99i a eficien\xc8\x9bei administra\xc8\x9biei regale. De fapt, ei renun\xc8\x9baser\xc4\x83 de mult la valorile ce defineau profesia de advocatus, mai ales dup\xc4\x83 ce au \xc3\xaenceput s\xc4\x83 fie remunera\xc8\x9bi prin feud. Acest lucru i-a\xc2\xa0 f\xc4\x83cut s\xc4\x83 profite de pozi\xc8\x9bia lor pentru a-i jefui \xc8\x99i intimida pe cei pe care se presupunea c\xc4\x83 trebuiau s\xc4\x83-i apere.\xc2\xa0Consemn\xc4\x83rile din epoca Medieval\xc4\x83 sunt pline de pl\xc3\xa2ngeri trimise de stare\xc8\x9bi, pl\xc3\xa2ngeri legate de uzurp\xc4\x83ri, abuzuri \xc8\x99i acte de violen\xc8\x9b\xc4\x83 comise de avoca\xc8\x9bi._NEWLINE_\xc3\x8en \xc8\x9a\xc4\x83rile de Jos (la fel ca \xc3\xaen Germania) advocati erau desemna\xc8\x9bi de c\xc4\x83tre st\xc4\x83p\xc3\xa2n sau de c\xc4\x83tre \xc3\xaemp\xc4\x83rat, s\xc4\x83 ia locul\xc2\xa0executorului judec\xc4\x83toresc (olandez\xc4\x83 schout, german\xc4\x83 Belding) sau de a-l asista pe oficial \xc3\xaen materie de Drept.\n_START_SECTION_\n\xc3\x8en Anglia\n_START_PARAGRAPH_\n\xc3\x8en Anglia, cuv\xc3\xa2ntul advocatus nu a fost niciodat\xc4\x83 folosit pentru a se face referire strict la reprezentantul legal unui stare\xc8\x9b; \xc3\x8en unele dintre cele mai mari m\xc4\x83n\xc4\x83stiri ace\xc8\x99ti \xe2\x80\x9eadvocati\xe2\x80\x9d erau de fapt ni\xc8\x99te comisari a c\xc4\x83ror func\xc8\x9bie se transmitea ereditar \xc8\x99i care nu se deosebeau de avoca\xc8\x9bii de r\xc3\xa2nd,av\xc3\xa2nd acelea\xc8\x99i drepturi \xc8\x99i privilegii. \xc3\x8en schimb, cuv\xc3\xa2ntul advocatus sau, mai frecvent, avowee era folosit \xc3\xaen mod constant \xc3\xaen Anglia pentru a desemna patronul unui beneficiu ecleziastic, al c\xc4\x83rui drept unic era acela de a prezenta un paroh episcopului pentru institu\xc8\x9bie. \xc3\x8en acest fel, dreptul ereditar de prezentare a unui beneficiu a ajuns s\xc4\x83 fie numit \xc3\xaen limba englez\xc4\x83\xc2\xa0avocat (din latinescul advocatio).\n_START_SECTION_\nTermenul Vogtei din german\xc4\x83\n_START_PARAGRAPH_\n\xc3\x8en Germania, titlul de Vogt (advocatus sau \xe2\x80\x9eadvocate\xe2\x80\x9d) nu\xc2\xa0 a fost acordat numai avoca\xc8\x9bilor bisericilor \xc8\x99i m\xc4\x83n\xc4\x83stirilor, ci, \xc3\xaenc\xc4\x83 de la \xc3\xaenceputul Evului Mediu, acesta a fost atribuit \xc8\x99i func\xc8\x9bionarilor numi\xc8\x9bi de c\xc4\x83tre Sf\xc3\xa2ntul \xc3\x8emp\xc4\x83rat Roman s\xc4\x83\xc2\xa0administreze terenuri direct sub st\xc4\x83p\xc3\xa2nirea sa, spre deosebire de domeniile con\xc8\x9bilor care deveniser\xc4\x83 mo\xc8\x99tenitorii ereditari ai Imperiului. Biroul sau teritoriul unui Vogt se numea Vogtei. Terenul administrat de c\xc4\x83tre un Vogt\xc2\xa0 putea fi, de asemenea, cunoscut ca un Vogtland (terra advocatorum), un nume care se mai folose\xc8\x99te \xc8\x99i ast\xc4\x83zi pentru o regiune, Vogtland, care se \xc3\xaenvecineaz\xc4\x83 cu principatele\xc2\xa0 Reuss \xc8\x99i por\xc8\x9biuni adiacente ale Saxoniei, Prusia \xc8\x99i Bavaria. Func\xc8\x9bia de avocat tindea s\xc4\x83 devin\xc4\x83 ereditar\xc4\x83 iar adesea \xc3\xaensu\xc8\x99i \xc3\xaemp\xc4\x83ratul se intitula\xc2\xa0Vogt.'